Elsebeth Gerner Nielsen (RV), 1998-12-04:
Jeg vil gerne sige tak for den brede opbakning til lovforslaget og bare knytte nogle enkelte bemærkninger til de bemærkninger, der er kommet fra ordførerne.
Først i forhold til Bornholm.
Her må jeg med det samme sige, at vi i Kulturministeriet selvfølgelig er meget optaget af at sikre, at der stadig er en lokal forankring for disse skoler, ligegyldigt om de fungerer som selvejende institution eller som statsinstitution.
For Bornholms vedkommende er sagen, at bestyrelsen for Glas- og Keramikskolen på Bornholm har ønsket, at skolen bliver en statsinstitution, mens kommune og amt har været mere skeptiske over for den løsning.
Jeg synes selv, at det forslag, der allerede er indbygget i bemærkningerne til lovforslaget, nemlig at der kan oprettes en følgegruppe, en støttegruppe, en faglig gruppe med udgangspunkt i det bornholmske lokalmiljø, er en måde at løse problemet på.
I det hele taget må man jo sige, at for skolerne som sådan er det afgørende hele tiden at finde både en faglig og en politisk støtte i det lokale miljø, så jeg tror, vi kan finde en løsning for Bornholms vedkommende.
Til fru Margrete Auken vedrørende spørgsmålet om, hvad designskolernes fremtid er, må jeg sige, at det jo ikke er et spørgsmål, som kan besvares med udgangspunkt i dette lovforslag, for som flere af ordførerne har været inde på, er det et meget teknisk betonet lovforslag, som altså drejer sig om at få flyttet nogle skoler fra Undervisningsministeriet over i Kulturministeriet.
Men når nu spørgsmålet er oppe, er det min holdning, at det første, vi har skullet tage os af i Kulturministeriet, har været at få det formelle på plads, altså sikre, at design- og kunsthåndværkerskolerne får en solid forankring i Kulturministeriet og i den kultur, der kendetegner Kulturministeriet på uddannelsesområdet.
Dernæst har der også været en række sager med hensyn til de fysiske rammer om to af skolerne, som vi har skullet have på plads.
Glas- og Keramikskolen på Bornholm er lige blevet færdig, og det samme det gælder Designskolen Kolding, og begge skoler har brugt meget energi på at få de fysiske rammer på plads.
Her i løbet af kort tid nedsætter jeg et lille vejledende uddannelsesråd for design- og kunsthåndværkerområdet, netop fordi jeg ønsker at have et forum, som hele tiden debatterer, hvad designskolerne skal i fremtiden, og hvordan vi sørger for, at der er en ordentlig koordination mellem det, der foregår i Kolding, det, der foregår i København og det, der foregår på Bornholm.
Jeg er selvfølgelig også villig til på et hvilket som helst tidspunkt at diskutere det med Folketingets Kulturudvalg.
Det er et spørgsmål, som ligger mig meget på sinde, fordi jeg er fuldstændig overbevist om, at design og kunsthåndværk er et område, som vil få fornyet styrke i den kommende tid.
Der er en stigende interesse for dette område, og det er også oplagt, at det er et af de områder, som kan komme til at betyde vældig meget for dansk økonomi, så selvfølgelig skal vi have verdens bedste uddannelser på det område.
Jeg er selv usikker på, hvad vi skal gøre i forhold til forskningen, for det er jo, som hr. Kim Behnke var inde på, et område, som ligger et sted mellem kunst i traditionel forstand og håndværk.
Hvordan kan forskningen bidrage her?
Er det afgørende i virkeligheden ikke hele tiden at sikre, at der er en kunstnerisk fornyelse, og hænger kunstnerisk fornyelse og en placering som forskningsinstitution nødvendigvis sammen?
Det er jeg en smule i tvivl om.
Jeg vil med det samme sige, at vi ikke får løst problemet i forbindelse med dette lovforslag.
Det er en debat, som vi må tage i den kommende tid, og jeg er selv meget opsat på at gå ind i den.
Til fru Aase D. Madsen, som spurgte, hvordan det kan være, at skolerne har været selvejende institutioner i Undervisningsministeriets regi, mens to af dem nu ender med at blive statsinstitutioner i Kulturministeriets regi.
Ja, man kan jo sige, at det er en lille smule historisk begrundet.
Man kan sige, at Designskolen Kolding oprindelig startede som en del af Teknisk Skole i Kolding og ikke følte sig særlig meget hjemme dér.
Så skilte man sig ud fra Teknisk Skole og blev en selvejende institution, og den status ønsker man nu at fastholde.
Jeg tror, det er, fordi man i Kolding har været igennem så store organisatoriske omvæltninger, at man altså ikke ønsker at tage et nyt skridt så hurtigt, og det synes jeg vi tager højde for med dette lovforslag.
En enkelt skole ønsker at fortsætte som selvejende institution, og to af de andre skoler ønsker at blive statsinstitution.
Når man ønsker at blive statsinstitution, kan der være forskellige grunde til det, ikke fordi der bliver flere penge ved at være en statsinstitution, men der kan måske være en tryghed ved at være en statsinstitution, fordi man derved også signalerer, at man er en skole for hele Danmark og ikke kun for et bestemt lokalt miljø. Til spørgsmålet om det uændrede bevillingsniveau kan jeg sige, at det ikke er Kulturministeriets opfattelse, at lovforslaget her i sig selv vil betyde noget for bevillingsniveauet. Med disse få bemærkninger vil jeg sige tak for opbakningen til lovforslaget.
Jeg glæder mig til at være med til at diskutere det i forbindelse med udvalgsbehandlingen.